**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  18 – 7 – 2024

**ΑΜΑΡΟΥΣΙΟΥ Αρ. Πρ.:** 201

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ: Δήμο Λυκόβρυσης – Πεύκης, Σωματείο Εργαζόμενων του Δήμου Λυκόβρυσης – Πεύκης**

**Κοινοποίηση: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ,**

**Δ. Ο. Ε., Συλλόγους Εκπ/κών Π. Ε. της χώρας**

**Θέμα: « Λέμε ΟΧΙ στις απολύσεις σχολικών καθαριστριών που εργάζονται για πολλά χρόνια στα σχολεία του Δήμου Λυκόβρυσης – Πεύκης ».**

**Σύμφωνα με την υπ’ αριθμ. πρ. 30/18 – 7 – 2024 ανακοίνωση – απόφαση του Δ. Σ. του Σωματείου Εργαζομένων του Δήμου Λυκόβρυσης – Πεύκης, η οποία μας κοινοποιήθηκε, η Δημοτική Αρχή Λυκόβρυσης – Πεύκης απολύει 15 σχολικές καθαρίστριες που εργάζονται για πολλά χρόνια στα σχολεία του ομώνυμου Δήμου.** Με μία άθλια μεθόδευση η Δημοτική αρχή του Δήμου Λυκόβρυσης – Πεύκης, με εισήγηση που φέρνει την Παρασκευή 19 Ιουλίου 2024 στις 08:00 το πρωί (!) στη Δημοτική Επιτροπή, προχωράει στην επαναπρόσληψη μόλις 14 σχολικών καθαριστριών από τις 29 που εργάζονται στα σχολεία του ομώνυμου Δήμου, κόντρα στην έγκριση του Υπουργείου Εσωτερικών για 29 θέσεις, **πετώντας στην ανεργία 15 εργαζόμενες που καθαρίζουν τα σχολεία που πάνε τα παιδιά των Δημοτών – κατοίκων του ομώνυμου Δήμου, πολλές από τις οποίες είναι πολύτεκνες μητέρες και μονογονεϊκές οικογένειες που εργάζονται για χρόνια στα σχολεία του Δήμου Λυκόβρυσης – Πεύκης.** Και όλα αυτά ενώ σε συνάντηση με το Σωματείο Εργαζομένων του Δήμου Λυκόβρυσης – Πεύκης, παρουσία εκπροσώπων των σχολικών καθαριστριών, **είχε δεσμευτεί ξεκάθαρα ότι θα τις επαναπροσλάβει όλες, και τις 29, και θα μετατρέψει τις συμβάσεις τους σε πλήρους απασχόλησης, όπως είχε κατακτηθεί με τον αγώνα τους τα προηγούμενα χρόνια.**

Αντί γι’ αυτό επιδιώκει η Δημοτική Αρχή Λυκόβρυσης – Πεύκης, όπως αποκάλυψε σε συνεδρίαση του Δημοτικού συμβουλίου, να τις αντικαταστήσει με εργαζόμενες του προσυνταξιοδοτικού προγράμματος 1 συν 1 χρόνου του ΟΑΕΔ ηλικίας 55 - 67 χρονών που μόλις έπιασαν δουλειά. Τι και αν έλεγε ότι αυτές θα τις χρησιμοποιήσει επικουρικά και για τα δημοτικά κτίρια, για να διώξει τους εργολάβους. **Η Δημοτική Αρχή Λυκόβρυσης – Πεύκης επιδιώκει με τις επιλογές αυτές να μετατρέψει τον Δήμο σε Ανώνυμη Εταιρία, ενώ με απίστευτες και πρωτοφανείς ενέργειες, για να γλιτώσει τη μισθοδοσία τους, πετάει στο δρόμο της ανεργίας εργαζόμενες που έχουν δώσει τη ζωή τους για να είναι τα σχολεία του ομώνυμου Δήμου καθαρά.**

**Το Δ. Σ. του Συλλόγου Εκπ/κών Π. Ε. Αμαρουσίου εκφράζει την έντονη ανησυχία του για την απαράδεκτη αυτή εξέλιξη που αφορά τα σχολεία του Δήμου Λυκόβρυσης – Πεύκης θεωρώντας ότι η εξέλιξη αυτή θα οδηγήσει σε σχολεία χωρίς στοιχειώδη καθαριότητα,** τη στιγμή μάλιστα που φέτος έχει προστεθεί και το νέο σχολικό συγκρότημα του Ηλιακού Χωριού.

**Στο πλαίσιο αυτό καταδικάζουμε τις απολύσεις και εκφράζουμε την αλληλεγγύη μας στο Σωματείο Εργαζομένων του Δήμου Λυκόβρυσης – Πεύκης και στις εργαζόμενες σχολικές καθαρίστριες που κινδυνεύουν να απολυθούν και απαιτούμε από την Δημοτική Αρχή Λυκόβρυσης – Πεύκης: 1) Να αποσυρθεί τώρα η απαράδεκτη εισήγηση στη Δημοτική Επιτροπή. 2) Να επαναπροσληφθούν και οι 29 σχολικές καθαρίστριες και να μετατραπούν οι συμβάσεις τους σε πλήρους απασχόλησης.**

